Predkladacia správa

Stratégia zvýšenia bezpečnosti cestnej premávky v Slovenskej republike v rokoch 2011 až 2020 (Národný plán SR pre BECEP 2011 – 2020) nadväzuje na predchádzajúcu stratégiu - Národný plán na zvýšenie bezpečnosti cestnej premávky na II. polrok 2005 s výhľadom do roku 2010. 
Materiál je predkladaný na rokovanie vlády SR ako iniciatívny materiál Ministerstva dopravy, výstavby a regionálneho rozvoja SR, ktoré bolo koordinátorom činností v oblasti bezpečnosti cestnej premávky (ďalej len BECEP) do 2. marca 2011, kedy bola Rada vlády SR pre BECEP zrušená uznesením vlády č. 135.
Zámerom navrhovaného národného plánu je určenie novej stratégie v oblasti BECEP v SR a stanovenie opatrení a cieľov na zefektívnenie činnosti dotknutých rezortov, orgánov samosprávy, mimovládnych organizácií, občianskych združení, podnikateľských subjektov, ako aj jednotlivcov a občianskych komunít pri zvyšovaní bezpečnosti cestnej premávky v období rokov 2011 až 2020. 
Návrh národného plánu je v súlade so všeobecne záväznými právnymi predpismi SR a EÚ,  ako aj s Programovým vyhlásením vlády Slovenskej republiky na roky 2010 – 2014. 
Keďže predkladaný materiál nemá vplyv na hospodárske, sociálne, pracovné a mzdové podmienky, ani iné dôležité záujmy zamestnancov a zamestnávateľov, nie je potrebné ho prerokovať v Hospodárskej a sociálnej rade Slovenskej republiky.
Materiál prešiel vnútrorezortným a medzirezortným pripomienkovým konaním a je predkladaný bez rozporov.